AARHUS: En kop kaffe og så en gåtur op gennem strøget er måske en af de hyggeligste ting, man kan foretage sig. Og det kan du stadig, bare rolig.

Men hvis du plejer at købe kaffen hos Starbucks på Store Torv, bliver du måske nødt til at finde på en anden løsning efter nytår - Byretten i Aarhus har nemlig bedt Andelsboligforeningen Borgporten, som udlejer lokalerne til Starbucks, om at bringe "butikskonceptet Starbucks salg af juice, kaffe, kage, sandwich og smoothies til ophør". Det skriver JP Aarhus.

Lige rundt om hjørnet, i Badstuegade, ligger nemlig en af Borgportens andre lejere, Juice Stop. Her har indehaver Dorte Drachmann drevet forretningen i 22 år, og hun mener ikke, at hun er blevet hørt i forbindelse med at Starbucks flyttede ind.

- I de 22 år, jeg har drevet butikken, er jeg altid blevet spurgt, når nye virksomheder har lejet sig ind. Men da Starbucks rykkede ind i 2016, havde jeg ingenting at skulle have sagt, selv om de forhandler mange af de samme ting, som jeg gør, siger hun til JP Aarhus

Derfor har hun lagt sag an mod andelsboligforeningen - en sag, hun altså nu har vundet.

JP Aarhus har forsøgt at få et interview med Salling Group, der driver Starbucks i Danmark, men det er ikke lykkedes. De har dog fået et mailsvar fra Michael Hald, der er chef for Salling Groups franchise-afdeling. Han skriver til avisen, at Salling Group ikke kendte til den klausul i kontrakten, og at Starbucks "ser frem til også på den anden side af 1. januar at byde vores mange trofaste gæster velkommen".

Derfor har de anket sagen, som nu skal afgøres i landsretten.